
Előterjesztés
a Közgyűlés részére
Tisztelt Közgyűlés!
Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 23. § (4) bekezdés 1. pontja szerint a Fővárosi Önkormányzat feladata többek között törvényben vagy kormányrendeletben meghatározott kiemelt forgalmú vagy országos közúti közlekedésben fontos szerepet játszó útvonalak, sugár- és gyűrűirányú közutak, kiemelt tömegközlekedési csomópontok. kiemelt közparkok és közterek kezelése, fejlesztése, üzemeltetése. Ezen közutak meghatározására a Fővárosi Önkormányzat kezelésében lévő főútvonalak, közutak és közterületek kijelöléséről szóló 432/2012. (XII. 29.) Korm. rendelet (a továbbiakban. Kr.) megalkotásával került sor, amely 2013. január 1-én lépett hatályba.
Az Mötv. és a Kr. megváltoztatta a fővárosi közútkezelés rendszerét, mivel a Fővárosi Önkormányzat nem csak a tulajdonában álló, hanem a Kr-ben meghatározott valamennyi (a kerületi önkormányzatok, vagy más szervezetek tulajdonában álló) közút kezelői feladatait is ellátja. Ez alapján szükséges a fővárosi helyi közutak kezelésének és üzemeltetésének szakmai szabályairól, továbbá az útépítések, a közterületet érintő közmű-, vasút- és egyéb építések és az útburkolatbontások szabályozásáról szóló 34/2008. (VII. 15.) Főv. Kgy. rendelet, valamint a Fővárosi Önkormányzat és a BKK Zrt. között létrejött, Feladat-ellátásról és közszolgáltatásról szóló keretmegállapodás megfelelő módosítása is, melyre külön előterjesztés keretében kerül sor.
A közúti közlekedésről szóló 1988. évi I. törvény 37. § (1) bekezdése alapján a közút nem közlekedési célú igénybevételéért díjat kell fizetni. A Fővárosi Önkormányzat kezelésében lévő utak esetén ezt a díjat jelenleg a helyi közutak nem közlekedési célú igénybevétele esetén fizetendő díjakról szóló 41/2012. (V. 8.) Főv. Kgy. rendelet határozza meg, melyet a fentebb hivatkozott jogszabályváltozások miatt szintén módosítani szükséges. Tekintettel azonban arra, hogy a változás a 41/2012. (V. 8.) Főv. Kgy. rendelet címét és bevezető részét is érintené, így a jogalkotási és jogszabály-szerkesztési előírásoknak megfelelően e rendelet hatályon kívül helyezése és – a korábbival azonos elvek szerint – új rendelet megalkotása szükséges.
Kérjük a Tisztelt Közgyűlést, hogy az előterjesztést megtárgyalni és a rendeletet megalkotni szíveskedjen.

Döntési javaslat
A Fővárosi Közgyűlés úgy dönt, hogy:

megalkotja .../2013. (.... . ....) önkormányzati rendeletét a fővárosi közutak nem közlekedési célú igénybevétele esetén fizetendő díjakról, az 1. számú melléklet szerinti tartalommal.

Határozathozatal módja: minősített szavazattöbbség

